Gautreks saga 


1. Gisting Gauta konungs 


Þar hefjum vér eina kátliga frásögn af einum konungi, þeim er Gauti 
hét; hann var vitr maðr ok vel stilltr, mildr ok máldjarfr. Hann 
réð fyrir Vestra-Gautlandi. Þat liggr milli Noregs ok Svíþjóðar fyr- 
ir austan Kjölu alla, ok skilr Gautelfr milli Upplanda ok Gautlands. 
Þar eru stórar merkr ok illt yfirferðar, þá er þelalaust er. Þessi kon- 
ungr, er fyrr nefndum vér, fór oftliga með hauka sína ok hunda á 
mörkina, því at hann var inn mesti veiðimaðr, ok þótti honum þat 


in mesta skemmtan. 


Í þann tíma var víða byggt, þar sem miklir skógar váru umhverfis, 
því at margir menn ruddu mörkina, þar sem fjarlæg var almanna- 
byggð, ok gerðu sér þar alhýsi sumir, þeir sem flýit höfðu af al- 
mannaveg fyrir nokkur sín ranglig tiltæki. Sumir flýðu fyrir ljóðæsku 
eða nokkur ævintýr ok þóttust þá síðr spottaðir eða hæddir verða, 
ef þeir væri fjarri annarra manna athlátri, ok lifðu svá út allan sinn 
aldr, at þeir fundu enga aðra menn en þá, sem hjá þeim váru. Þeir 
hofðu ok margir leitat sér staðar langt frá almannaveg, ok kómu því 


engir menn þá heim at sækja, utan þat varð stundum, at villtust á 


1 


mökum, at menn hrötuðu þá til þeira heimkynna, þótt menn vildu 
þar gjarna aldri komit hafa. 


Þessi konungr Gauti, er fyrr nefndum vér, var farinn við sinni hirð 
at veiða dýr á mörkinni með sínum inum bestum veiðihundum. 
Konungrinn gat at líta einn fagran hjört, ok þetta sama dýr vill hann 
gjarna veiða ok slær lausum sínum veiðihundum ok eltir þetta sama 
dýr með svá miklu kappi, meðan dagrinn vannst til nætr. Hann var 
nú einn sinna manna ok var kominn svá langt á mörkina, at hann 
vissi, at hann mátti eigi komast til sinna manna sakir náttmyrkrs 
ok langrar leiðar, er hann hafði farit allan daginn; þat ok með, at 
hann hafði skotit þetta dýr með spjóti sínu, ok stóð þat fast í sár- 
inu, en konungr vildi þat með engu móti láta, ef hann mætti ná, ok 
þótti skömm, ef hann næði eigi vápni sínu. Hér hafði hann á lagt 
svá mikit kapp, at hann hafði af sér kastat öllum klæðum nema lín- 
klæðum; berfættr var hann ok hafði enga skúa, ok hafði víða rifit 
hans leggi ok iljar bæði grjót ok skógrinn. Ekki náir hann dýrinu. 
Tekr nú at myrkva af nótt, svá at aldri veit hann, hvert hann stefnir, 
nemr nú stað ok hlýðir til, ef hann heyrði til nokkurs, ok litla stund 
hefir hann stað numit, áðr hann heyrir hundsgá, ok þangat gengr 
hann, sem hann heyrir hundinn geyja, því at honum þótti þar helst 


manna ván. 


Því næst sér konungr húsabæ lítinn. Þat sá hann, at maðr stóð úti ok 
helt á viðaröxi. Þegar hann sér, at konungr stefnir til bæjar, hleypr 
hann at ok drepr hundinn ok mælti: „Eigi skaltu oftar vísa gestum 
á garð várn, því at þat sé ek gerla, at sjá maðr er svá mikill vexti, at 


hann mun upp eta alla eigu bónda, ef hann kemr hér innan veggja. 
Skal þat ok aldri verða, ef ek má ráða.“ 


Konungr heyrði orð hans ok brosti at; hugsar hann þat með sér, 
at hann var lítt við búinn úti at liggja, en þótti eigi vísar viðtökur, 
ef hann biði þess, er honum væri inn boðit, gengr nú djarfliga at 
dyrunum. Hinn ferr fyrir dyrnar ok vill hann eigi inn láta. Konungr 
lætr hann kenna aflsmunar ok gengr ór dyrum þann, er fyrir stóð. 
Konungr gekk til stofu. Þar váru fyrir fjórir karlar ok fjórar konur. 
Ekki var þar heilsat Gauta konungi; þó sest hann niðr. 


Sá tók til orða, er honum sýndist bóndaligastr, ok mælti: „Hví léstu 


þenna mann hér inn koma?“ 


Þrællinn svaraði, sá er í dyrunum hafði staðit: „Þessi maðr var svá 
sterkr, at ek hafða ekki afl við honum.“ 


„Ok hvat gerðir þú, þá er hundrinn gó?“ 


Þrællinn svaraði: „Ek drap hundinn, því at ek vilda eigi, at hann vís- 


aði fleirum slíkum gaurum at garði sem mér líst þessi maðr vera.“ 


Bóndi mælti: „Dyggr þræll ertu, ok má eigi þér um kenna, þó at 
þessir ófimligleikar hafi orðit, ok er vandlaunat þér þín umsjá, ok 


vil ek á morgin gefa þér verðkaup, ok skaltu þá með mér fara.“ 


Hús váru þar vel búin ok menn vænir ok hæfiliga miklir. Þat fann 
konungr, at þeir óttuðust hann. Bóndi lét setja borð, ok var matr á 
borinn. Ok er konungr sér, at honum mun ekki boðinn matr, stígr 
hann undir borð hjá bónda, tekr til matar ok snæðir djarfliga. Ok er 


bóndi sér þetta, hættir hann at matast ok dregr hattinn fyrir augu 


sér. Hvárugir tala hér við aðra, ok er konungr var mettr, lyftir bóndi 
upp hetti sínum ok báð bera diska af borði, — „því at nú mun eigi 


mat at varðveita.“ Síðan fór fólk at sofa. 


Konungr lagðist ok til svefns. Ok er hann hafði litla hríð legit, þá 
kom kona til hans ok mælti: „Mun eigi ráðligt, at þú þiggir beina at 


mér?“ 


Konungr svarar: „Þetta horfir vænliga, er þú vilt tala við mik, því 
at hér eru dauflig hýbýli.“ 


„Eigi þarftu þat at undra, því at vér höfum aldri gest átt á ævi várri, 


ok þess get ek, at þú sér bónda engi aufúsugestr.“ 


Konungr mælti: „Vel mætti ek launa bónda fyrir allan þann kostn- 


að, er hann hefir fyrir mér haft, þá er ek kem til míns heimilis.“ 


Hún svaraði: „Til meira get ek mun um draga en vér fáim sæmd af 
þér í móti þessu tilfelli.“ 


Konungr mælti: „Ek bið, at þú gerir mér kunnigt, hversu fólk yðvart 


heitir.“ 


Hún svarar: „Faðir minn heitir Skafnörtungr. Því hefir hann þat 
nafn, at hann er svá glöggr um kost sinn, at hann má eigi sjá, at 
þverri hvárki matr né annat, þat er hann á. Móðir mín heitir Tötra. 
Því hefir hún þat nafn, at hún vill aldri önnur klæði hafa en þat, sem 


áðr er slitit ok at spjörum orðit, ok þykkir henni þat mikil hagspeki.“ 


Konungr spurði: „Hvat heita bræðr þínir?“ 


Hún svaraði: „Einn heitir Fjölmóðr, annarr heitir Imsigull, þriðji 
Gillingr.“ 


Konungr mælti: „Hvat heitir þú eða systr þínar?“ 


Hún svaraði: „Ek heiti Snotra. Hefi ek því þat nafn, at ek þótta vís- 
ust allra vár. Systur mínar heita Hjötra ok Fjötra. Hér er sá hamar 
við bæ várn, er heitir Gillingshamarr, ok þar í hjá er stapi sá, er vér 
köllum Ætternisstapa. Hann er svá hár ok þat flug fyrir ofan, at þat 
kvikendi hefir ekki líf, er þar gengr fyrir niðr. Því heitir þat Ættern- 
isstapi, at þar með fækkum vér várt ætterni, þegar oss þykkir stór 
kynsl við bera, ok deyja þar allir várir foreldrar fyrir utan alla sótt ok 
fara þá til Óðins, ok þurfum vér af engu váru forellri þyngsl at hafa 
né þrjósku, því at þessi sældarstaðr hefir öllum verit jafnfrjáls vár- 
um ættmönnum, ok þurfum eigi at lifa við fjártjón eða fæðsluleysi 
né engi önnur kynsl eða býsn, þótt hér beri til handa. Nú skaltu 
þat vita, at föður mínum þykkja þetta vera in mestu undr, er þú 
hefir komit til húsa várra. Væri þat mikil býsn, þótt ótiginn maðr 
hefði hér mat etit, en þetta eru með öllu undr, at konungr, kalinn 
ok klæðlauss, hefir komit til húsa várra, því at til þessa munu engi 
dæmi finnast, ok því ætlar faðir minn ok móðir á morgin at skipta 
arfi með oss systkinum, en þau vilja síðan ok þrællinn með þeim 
ganga fyrir Ætternisstapa ok fara svá til Valhallar. Vill faðir minn 
eigi tæpiligar launa þrælnum þann góðvilja, at hann ætlaði at reka 
þik ór dyrum, en nú njóti hann sælu með honum. Þykkist hann ok 
víst vita, at Óðinn mun eigi ganga í mót þrælnum, nema hann sé í 


hans föruneyti.“ 


Konungr mælti: „Sé ek, at þú munt hér vera málfimust, ok skaltu 
hafa mína hollustu. Þykkjumst ek sjá, at þú munt mær vera, ok 


skaltu sofa í hjá mér í nótt.“ Hún bað konung því ráða. 


Um morguninn, sem konungr vaknar, mælti hann: „Þik kveð ek at 
þessu, Skafnörtungr, ek gekk til yðvars bæjar berfættr, ok því vil ek 
nú skúa af þér þiggja.“ 

Hann svarar engu ok fær honum skúa ok dró ór þvengina. Þá kvað 


konungr: 


„Skúa tvá, 
er mér Skafnörtungr gaf, 
þvengjum er hann þá nam; 


ills manns 





kveð ek aldri verða 


grandalausar gjafir. 





Síðan bjóst konungr á brutt, ok leiddi Snotra hann á götu. Konungr 
mælti: „Bjóða vil ek þér með mér at fara, því at mér er grunr á, at 
nokkut gerist af okkrum fundi, ok ef þú ferr með sveinbarn, þá láttu 
Gautrek heita, ok drag svá af nafni mínu ok rekstri þeim, er ek hefi 
haft til hýbýla yðvarra.“ 


Hún svarar: „Vís ván þykki mér á því, at þú getir þessu nær, en 
ekki má ek með þér fara at sinni, því at í dag skal skipta arfi með 
oss systkinum eftir föður várn ok móður, því at þau ætla at ganga 


fyrir Ætternisstapa.“ 


Konungr bað hana vel lifa ok bað hana koma á sinn fund, svá sem 
henni þætti tími til. Ferr konungr þar til, er hann kemr til sinna 


manna, ok sest nú um kyrrt. 


2. Þeir bræður gengu fyrir 
Ætternisstapa 


Nú er frá því at segja, þá er Snotra kom heim, sat faðir hennar yfir fé 
sínu ok mælti: „Með oss hafa orðit býsn mikil, er konungr sjá hefir 
komit til várra hýbýla ok etit upp fyrir oss mikla eigu ok þat, sem 
oss henti síst at láta. Má ek eigi sjá, at vér megum halda öllu váru 
hyski fyrir takfæðar sakir, ok því hefi ek saman borit alla mína eigu, 
ok ætla ek at skipta arfi með yðr sonum mínum, en ek ætla mér ok 
konu minni ok þræli til Valhallar. Má ek eigi þrælnum betra launa 
sinn trúleika en hann fari með mér. Gillingr skal hafa uxa minn inn 
góða ok þau Snotra, systir hans. Fjölmóðr skal hafa gullhellur mínar 
ok þau Hjötra, systir hans. Imsigull skal hafa korn allt ok akra ok 
þau Fjötra, systir hans. En þess bið ek yðr, börn mín, at eigi fjölg þér 


lið yðvart, svá at fyrir þat megi þér eigi halda arfi mínum.“ 


Ok er Skafnörtungr hafði talat slíkt er hann vildi eða honum líkaði, 
fóru þau öll upp á Gillingshamar, ok leiddu börnin föður sinn ok 


móður ofan fyrir Ætternisstapa, ok fóru þau glöð ok kát til Óðins. 

Nú er þau systkin váru í búi, þykkjast þau þurfa at hagræða sér. Þáu 
taka sér spýtur ok spýta vaðmál at sér, svá at ekki þeira kemr við 
annat bert. Þótti þeim þá trúast um unnit, at eigi mundi fólk þeira 
fjölgast. Snotra fann með sjálfri sér, at hún fór með barni. Þokaði 
hún þá spýtunni í vaðmálinu, svá at ná mátti hendi til. Hún lét sem 
hún svætfi. En er Gillingr vaknði eða raumskaði af svefni, varp hann 


hendinni frá sér ok kom við kinn hennar. 


Ok er hann vaknaði, mælti hann: „Hér hefir ófimliga til tekist, er ek 
skal hafa grand gert þér. Mér sýndist sem þú sért miklu digrari en 


verit hefir.“ 
Hún svarar: „Leyn þú þessu sem þú mátt.“ 


Hann svarar: „Þat endemi mun ek ekki gera, því at þetta má með 


engu móti leynast, síðan er fólk okkart fjölgast.“ 


Litlu síðar fæddi Snotra eitt fagrt sveinbarn ok gaf nafn ok kallaði 
Gautrek. 

Gillingr mælti: „Stór býsn berr nú við, ok má nú eigi leyna, ok skal 
ek fara at segja bræðrum mínum.“ 


Þeir mæltu: „Allt ráð várt vill nú fyrir farast af býsnum þessum, 


sem við berr, ok er þetta mikit lagabrot.“ 
Gillingr kvað: 
„Heimsliga 


r ek veik hendi til, 


er ek kom við kinn konu; 

lítil lyf 
kveða höfð til lýða sona, 


af því var hann Gautrekr getinn.“ 


Þeir kváðu hann eigi mega um kunna, er hann iðraðist ok vildi aldri, 
at þetta hefði orðit. Hann kveðst gjarna vilja ganga fyrir Ætternis- 
stapa ok kvað talin smæri býsn. Þeir báðu hann bíða, hvat við bæri 


fleira. 


Fjölmóðr sat at fé um daga ok bar með sér gullhellur sínar, hvert 
sem hann fór, ok einn dag sofnaði hann ok vaknar við Þat, at sniglar 
tveir svartir höfðu skriðit á gullhellur hans. Honum þótti dala eftir, 
þar sem dökknat hafði gullit, ok sýndist honum mikit þorrit hafa. 


Hann mælti: „Mikit er at verða fyrir þessu fjártjóni, ok ef svá berr 
oftar til, þá mun eigi gott at fara snauðr til Óðins, ok mun ek ganga 
fyrir Ætternisstapa ok verða eigi oftar fyrir þessari fjárauðn, því at 
aldri hefir orðit jafnkolsvart um mitt efni, síðan faðir minn miðlaði 
mér fé.“ 

Hann segir bræðrum sínum þessi býsn, er við hafði borit, ok bað þá 


skipta arfi. Hann kvað þá: 


„Stuttir sniglar 





átu steina fyr mér, 
nú vill oss hvetvetna hata; 
snauðr mun ek snópa, 


því at sniglar hafa 

gull mitt allt grafit.“ 





Síðan fór hann ok hans kona á Gillingshamar ok gengu síðan fyrir 


Ættternisstapa. 


Þat var einn dag, at Imsigull gekk um akra sína. Sá hann fyrir sér 
þann fugl, er spörr heitir; hann er á vöxt sem tittlingr. Honum leist 
nú horfa skaðavænliga, gekk með akrinum ok sá, at fuglinn hafði 


tekit ór axinu eitt kornit. Þá kvað hann: 


„Þat var spell, 


ok spörr of vann 











á akri Imsiguls; 
axi var skatt, 
ór var korn numit, 


Þat mun æ Tötru ætt of trega.“ 


Síðan fór hann ok hans kona, ok gengu þau glöð fyrir Ætternisstapa 


ok vildu eigi fá oftar slíkan skaða. 


Gautrekr var þá úti, er hann sá uxann góða. Hann var sjau vetra. 
Honum varð þat fyrir, at hann lagði uxann með spjoti til bana. Ok 
er Gillingr sá þetta, þá kvað hann: 


„Ungr sveinn 
drap uxa fyrir mér; 
þetta eru banvæn býsn; 


mun ek aldri eiga 

síðan jafngóligan 


grip, þó ek gamall verða.“ 


Hann mælti: „Nú er eigi viðsæmanda.“ 
Fór hann síðan á Gillingshamar ok gekk þaðan fyrir Ætternisstapa. 


Nú váru þau tvau eftir, Snotra ok Gautrekr, sonr hennar. Hún býr 
sik ok bæði þau til bruttferðar, fara nú þangat til, er þau finna Gauta 
konung, ok tekr hann vel við þeim syni sínum. Fæddist hann þar 
upp með hirð föður síns ok var bráðgerr á allan þroska, ok líða nú 
svá fram nokkurir vetr, þar til er Gautrekr var mjök fullkominn at 
þroska. Þá bar svá til, at Gauti konungr tók sótt ok kallaði til sín 
vini sína. 

Konungr mælti: „Þér hafið verit mér hlýðnir ok ettirlátir í öllu, en 
nú þykki mér mikil ván, at þessi sótt, er ek hefi, skili vára vingan. 
Vil ek ríki þetta, er ek hefi átt, gefa Gautreki, syni mínum, ok þar 


með konungs nafn.“ 


Þeim líkaði þetta vel, ok eftir andlát Gauta konungs var Gautrekr til 


konungs tekinn yfir Gautland, ok er hans víða getit í fornum sögum. 


En nú víkr þessi sögu nokkura stund norðr í Noreg, ok segir frá 
þeim fylkiskonungum, er þar váru í þann tíma, ok frá þeira af- 
kvæmi. En þá síðan víkr þessi sögu aftr til Gautlands til Gautreks 
konungs ok sona hans. Svá it sama gengr þessi saga um Svíaríki ok 


víða annars staðar. 


3. Frá fylkiskonungum ok ætt 
Starkaðar 


Húnþjótr hét konungr, er ráðit hefir fyrir Hörðalandi.. Hann var 
sonr Friðþjófs ins frækna ok Ingibjargar innar fögru. Hann átti þrjá 
sonu. Herþjófr hét sonr hans, er síðan var konungr á Hörðalandi, 
annarr hét Geirþjófr Upplendinga konungr, þriði var Friðþjótr Þela- 
merkr konungr. Þessir váru allir ríkir konungar ok hermenn miklir, 
en þó var Herþjófr konungr fyrir þeim at viti ok ráðagerð. Hann var 


löngum í hernaði, ok varð hann af því frægr mjök. 


Í þenna tíma var sá konungr á Ögðum, er Haraldr hét. Hann var 
ríkr konungr. Hann var kallaðr Haraldr inn egðski. Víkarr hét sonr 


hans. Hann var þá ungr ok efniligr. 


Stórvirkr hét maðr; hann var sonr Starkaðar Áludrengs. Starkaðr 
var hundvíss jötunn. Hann tók ór Álfheimum Álfhildi, dóttur Álfs 
konungs. Álfr konungr hét þá á Þór, at Álfhildr skyldi aftr koma. 
Þá drap Þórr Starkað, en flutti Álfhildi heim til föður síns, ok var 

hún þá með barni. Hún fæddi son þann, er Stórvirkr hét, er áðr 
er nefndr. Hann var fríðr maðr sýnum ok þó svartr á hár, meiri 
ok sterkari en aðrir menn. Hann var víkingr mikill. Hann kom til 
hirðar Haralds konungs á Ögðum ok gerðist hans landvarnarmaðr. 
Haraldr konungr gaf honum ey þá, er Þruma heitir, á Ögðum, ok 
þar bjó Stórvirkr. Hann var löngum í hernaði, en stundum var hann 


með Haraldi konungi. 


Stórvirkr nam á brott Unni, dóttur Freka jarls af Hálogalandi, ok fór 
síðan heim til bús síns í Þrumu. Þau áttu son, er Starkaðr hét. Synir 
Freka jarls, Fjöri ok Fýri, fóru at Stórvirk ok kómu á bæ hans um 
nótt á óvart með her ok brenndu bæinn ok Stórvirk inni ok Unni, 
systur sína, ok alla menn, þá er þar váru, því at þeir þorðu eigi dyrr 
upp at lúka ok hræddust, at Stórvirkr mundi út komast. Þeir sigldu 
þegar á brutt um nóttina ok norðr með landi, ok annan dag eftir, er á 
leið, gerði at þeim storm, ok sigldu þeir í boða fyrir Staði, ok týndist 
þar öll skipshöfn þeira. 


Starkaðr, sonr Stórvirks, var þá ungr, er faðir hans lést, ok fekk Har- 
aldr konungr honum þá fóstr með hirð sinni. Svá segir Starkaðr frá: 


„Þá var ek ungr, 
er inni brann 
flotna fjöld 
með feðr þjóðu, 


þrár nær vági 





fyrr Þrumu innan 


herhröðuðr 


Haralds ins egðska. 


Ok menbrota 
mágar véltu, 
Fjöri ok Fýri, 
Freka arfþegar, 
Unnar bræðr, 


eiðu minnar.“ 

4. Víkarr hefndi föður síns 


Herþjófr Hörðalands konungr fór með her at Haraldi konungi um 
nótt á óvart ok drap hann í tryggðum, en tók í gísling Víkar, son 
hans. Herþjófr konungr lagði undir sik ríki þat allt, er átt hafði 
Haraldr konungr, ok tók margra ríkra manna sonu með valdi ok 
í gísling, en tók skatta af öllu ríki. 


Grani hét einn ríkr maðr í liði Herþjófs konungs. Hann var kall- 
aðr Hrosshárs-Grani. Hann bjó í ey þeiri á Hörðalandi, er Fenhring 
heitir, á þeim bæ, er á Aski heitir. Hann tók at herfangi Starkað Stór- 
virksson ok flutti heim í Fenhring. Þá var Starkaðr þrévetr. Hann 


var níu vetr i Fenhring með Hrosshárs-Grana. Svá segir Starkaðr: 


„Þá er Herþjófr 
Harald um vélti, 
sér ójafnan 


sveik í tryggðum, 





Egða dróttin 
öndu rænti, 


en hans sonunm 

haftbönd sneri. 
Þrévetran mik 


Þaðan of flutti 





Hrosshárs-Grani 
til Hörðalands; 
nam ek á Aski 
upp at vaxa, 
sák-at niðja 


á níu vetrum.“ 


Herþjófr konungr var hermaðr mikill ok var löngum í hernaði, ok 
var þá mjök herskátt í ríki hans. Hann lét hlaða vita á fjöllum ok 
setti menn til at gæta ok skjóta upp vitum, ef ófriðr kæmi. Víkarr 
gætti vitanna á Fenhring við þriðja mann, ok skyldi þann vita fyrst 


upp kynda, ef herr væri. sénn, en síðan hvern at öðrum. 


En er Víkarr hafði skamma stund vitans gætt, gekk hann einn morg- 
in á Ask út ok fann Starkað, fóstbróður sinn, Stórvirksson. Hann var 
furðuliga mikill. Hann var hímaldi ok kolbítr ok lá í fleti við eld. Þá 
var hann tólf vetra gamall. Víkarr reisti hann upp ór fletinu ok fekk 
honum vápn ok klæði ok mældi vöxt hans, því at honum þótti hann 
undarliga mikit vaxit hafa, síðan hann kom á Ask. Fengu þeir Vík- 
arr sér skip ok fóru í brutt þaðan. Svá segir Starkaðr: 


„Afl gat ek ærit, 


uxu tjálgur, 





langir leggir 

ok ljótt höfuð, 
en hímaldi 

af hagli sat, 
fás forvitinn, 


í fleti niðri. 





Uns Víkarr kom 
frá vita innan, 
gísli Herþjófs, 
gekk inn í sal; 
hann kenndi mik, 
hann kvaddi mik 
upp at standa 
ok andsvara. 
Hann mældi mik 
mundum ok spönnum, 
alla arma 


til úlfliða, 














vaxit hári 





á höku niðri.“ 


Hér segir Starkaðr frá því, at hann hafði þá skegg, er hann var tólf 
vetra. Síðan reis Starkaðr upp, ok fekk Víkarr honum vápn ok klæði, 
ok fóru síðan til skips. Eftir þetta safnaði Víkarr liði, ok urðu þeir 
saman tólf. Þeir váru allir kappar ok hólmgöngumenn. Svá segir 
Starkaðr: 

„Þá safnaði 
Sörkvi ok Gretti 
Haralds arfþegi, 





Hildigrimi, 

Erp ok Úlfi, 

Áni ok Skúmu, 
Hróa ok Hrotta 
Herbrands syni. 
Styr ok Steineþóri 
frá Staði norðan; 
þar var inn gamli 
Gunnólfr blesi; 
þá várum vér 
Þrettán saman; 
fær varliga 


NN 


fríðri drengi. 





Siðan for Víkarr konungr með lið sitt á fund Herþjófs konungs. En 
er konungr spurði ófrið þenna, þá lét hann lið sitt til búast. Her- 
þjófr konungr átti mikinn húsabæ, ok var þar gott vígi, svá at þat 
var náliga kastali eða borg. Þar var fyrir sjautigi vígra manna ok 
ótalit allr verkalýðr ok þjónustumenn. En þegar er víkingar kómu 
at, gerðu þeir svá harða atgöngu, at þeir hristu grindr ok hurðir ok 
hjuggu á gættina, svá at frá gengu lokur ok slagbrandar, er innan 
váru fyrir hliðunum, en konungsmenn hrukku frá, ok náðu víking- 

ar inngöngu. Tókst þar þá bardagi mikill. Svá segir Starkaðr: 


„Svá kómum vér 
til konungs garða, 
hristum grindr, 
hjuggum gætti; 


brutum borglokur, 





brugðum sverðum, 
þar er sjau tigir 
seggir stóðu 
kostum góðir 

fyr konungi; 

þó var um aukit 
öllum þrælum, 
verkalýðum 


ok vatndrögum.“ 


Herþjófr konungr varðist lengi með liði sínu, þvi at hann hafði marga 
frækna menn, en með því að Víkarr hafði valit lið með sér ok ágæta 
kappa, þá varð rýrt fyrir þeim lið Herþjófs konungs. Víkarr var 


jafnan framast sinna manna. Svá segir Starkaðr: 


„Var Víkari 

vant at fylgja 

því at frekstr ok fyrstr 
í flokki stóð; 

hjuggum hjálma 

með höfuðgnípum, 


brynjur sneiddum 





ok brutum skjöldu.“ 


Starkaðr sótti hart fram með Víkari á hendr Herþjófi konungi, ok 
þeir veittu honum bana. Allir kappar Víkars sottu hart fram. Fellu 


þar margir menn, en sumir váru særðir. Svá segir Starkaðr: 


„Var Víkari 
vegs um auðit, 
en Herþjófi 


heiftir goldnar, 





særðum seggi, 
en suma drápum, 
stóðk-at ek fjarri, 


þá er fell konungr.“ 


Þar fekk Víkarr sigr, en Herþjófr konungr fell, svá sem áðr er sagt, 
ok þrír tigir manna með honum, en margir sárir til ólifís, en engir 
fellu af Víkars mönnum. Eftir þat tók Víkarr skip þau öll, er Her- 
þjófr konungr hafði átt, ok allt lið, þat er hann fekk, fór síðan austr 
með landi með allt lið, þat er honum vildi fylgja, Ok er hann kom 
á Agðir, kómu til hans þeir, er verit höfðu vinir föður hans. Varð 
hann þá brátt fjölmennr. Var hann þá til konungs tekinn yfir Agðir 
allar ok Jaðar, ok hann lagði undir sik Hörðaland ok Harðangr ok 
allt ríki þat, er Herþjófr konungr hafði átt. 

Víkarr konungr gerðist brátt ríkr ok inn mesti hermaðr. Hann var 
hvert sumar í hernaði. Víkarr konungr fór með her sinn í Vík austr 
ok gekk á land austan fjarðar ok herjaði upp á Gautland ok vann 
þar mikit hervirki. En er hann kom upp í Væni, þá kom þar á móti 
honum konungr sá, er Sísarr hét. Hann var austan ór Kænugarði. 
Hann var kappi mikill ok hafði lið mikit. Þeir Víkarr konungr ok 
Sísarr áttu þar bardaga harðan, ok gekk Sísarr hart fram ok drap 
margt manna af liði Víkars konungs. Þar var Starkaðr með Víkari 
konungi.Hann gekk fram móti Sísari, ok áttust þeir lengi við vápna- 
skipti, ok þurfti hvárrgi öðrum at frýja stórra högga. Sísarr hjó af 
Starkaði skjöldinn ok veitti honum tvau sár í höfði mikil með sverði 
ok í sundr viðbeinit. Starkaðr fekk ok sár fyrir ofan mjöðmina a 


síðunni. Svá segir Starkaðr: 


„Vart þú eigi 
með Víkari 

austr í Væni 
árdag snemma, 

þá er sóttum vér 
Sísar á velli, 


þat var þrekvirki 





Þokks megnara. 

Mik lét sverði hann 
sáru höggvinn 
skarpeggjuðu 

skjöld í gegnum, 

hjálm af höfði, 
en haus skorat 
ok kinnkjálka 


klofinn í jaxla; 





en it vinstra 


viðbein lamit.“ 





Starkaðr fekk ok holsár á annarri síðunni af atgeiri þeim, er Sísarr 


vó með. Svá segir Starkaðr: 


„Ok á síðu 
sverði beitti 
mér öflugr 

fyrir mjöðm ofan, 
en í aðra 

atgeir lagði 
köldum broddi, 
svát á kafi yddi; 
þau sér merki 


á mér gróin.“ 


Starkaðr hjó Sísar með sverði ok sneið svá um þvera síðu honum ok 
veitti honum mikit sár á fæti fyrir neðan kné, ok at lyktum hjó hann 
af honum annan fótinn í ökkla, ok þá fell Sísarr konungr. Svá segir 
Starkaðr: 


„Sneidda ek honum 

síðu aðra 


bitrum brandi 





um búk þveran; 
svá ek af heiftum 
hjörvi beittak, 
at alls megins 
áðr kostaðak.“ 


Í bardaga þeim varð mannfall mikit, ok fekk Víkarr konungr sigr, 
en Kænir lögðu á flótta, þeir er eftir lifðu. Eftir sigr þenna fór Víkarr 


konungr heim í ríki sitt. 


5. Víkarr vann Geirþjóf og 
Friðþjóf 


Víkarr konungr spyrr, at Geirþjófr konungr hafði liðsafnað mikinn 
á Upplöndum ok ætlaði með þann her at Víkari konungi ok hefna 
Herþjófs konungs, bróður síns. Þá bauð Víkarr konungr út almenn- 
ingi af ríki sínu, fór með þat lið til Upplanda móti Geirþjófi konungi. 
Þeir áttu mikla orrostu, svá at þeir börðust sjautján daga samfast, 
ok þá fell Geirþjófr konungr, en Víkarr konungr hafði sigr. Þá vann 
Víkarr konungr undir sik Upplönd ok Þelamörk, því at Friðþjófr 


Þelamerkr konungr var ekki heima í ríki sínu. 


Þess getr Starkaðr, at sú var in þriðja orrosta Víkars konungs, er 
hann hafði unnit á Upplöndum: 

„Lét þreksamr 

Þriðja sinni 

Hildar leik 


háðan verða, 

áðr Upplönd 

unnin yrði 

ok Geirþjófr 

of gefinn helju.“ 


Síðan setti Víkarr menn yfir þat ríki, er hann hafði unnit á Upp- 
löndum, en hann fór heim í Agðir ok gerðist bæði ríkr ok fjölmenn. 
Hann fekk sér konu ok átti við henni tvá sonu. Hét Haraldr inn 
ellri, en inn yngri hét Neri. Hann var manna vitrastr, ok varð þat 
allt at ráði, er hann lagði til, en svá var hann sínkr, at hann mátti 
engan hlut svá gefa, at honum væri eigi þegar eftirsjár at. Svá segir 
Starkaðr: 

„Átti sér 

erfivörðu 


tírsamr tvá 





tiggi alna; 


hét hans sonr 





Haraldr inn ellri; 





setti hann þann 


at Þelamörku. 





Var sínkgjarn 
sagðr af gulli 


Neri jarl, 





nýtr í ráðum 


Víkars sonr, 

vanr í sóknum; 
sá réð einn 


Upplendingum.“ 


Neri jarl var hermaðr mikill, en svá sínkr, at til hans hefir jafnat verit 


öllum þeim, er sínkastir hafa verit ok síst hafa öðrum veitt. 


En er Friðþjótr frétti fall bræðra sinna, fór hann til Upplanda ok tók 
þat ríki undir sik, er Víkarr hafði fyrr unnit. Þá sendi hann Víkari 
orð, at hann skyldi skatt gjalda af sínu ríki eða þola her hans. Svá 
segir Starkaðr: 


„Réð Friðþjófr 
fyrst at senda 
heiftar boð 


horskum jöfri, 





hvárt Víkarr 
vildi gjalda 
hilmi skatt 


eða her þola.“ 








En er þessi orðsending kom Víkari, þá stefndi hann þing ok átti tal 
við ráðuneyti sitt at svara þessu vandmæli. Þeir báru saman ráð sín 


ok réðu lengi um. Svá segir Starkaðr: 


„Réðum um, 


ræddum lengi, 

urðum vit 

ekki dælir; 

þat kaus herr, 

at konungr skyldi 


ríkr með her 





rómu knýja.“ 


Pau orð váru send Friðþjófi konungi, at Víkarr konungr vildi verja 
land sitt. Fór þá Friðþjófr konungr með her sinn ok ætlaði at herja á 


Víkar konung. 


Óláfr inn skyggni hét konungr einn í Svíþjóð, þar sem heitir Nær- 
ríki. Hann var ríkr ok hermaðr mikill. Hann bauð út almenning af 
sínu ríki ok fór til liðveislu við Víkar konung. Peir höfðu mikit lið 
ok fara með her þann móti Friðjófi konungi ok svínfylktu liði sínu 


til bardaga. Svá segir Starkaðr: 


„Réð Oláfr 

austr inn skyggni, 
sældar gramr, 

fyr Svíaríki; 

hann bauð út 
almenningi; 


mikill var hans 





helmingr talinn.“ 


Þar tókst harðr bardagi, ok gengu menn Víkars konungs vel fram, 

því at þar váru margir kappar í liði með þeim. Þar var inn fyrsti 
kappi Starkaðr Stórvirksson, annarr Úlfr ok Erpr ok margir aðrir 
góðir drengir ok miklir kappar. Víkarr konungr gekk hart fram. 
Starkaðr var brynjulauss ok gekk í gegnum fylkingar ok hjó tveim 


höndum, sem hér segir: 


„Gengum fram 

í glam vápna 
konungs menn 

kappi gnægðir; 

þar var Úlfr 

ok Erpr litinn; 
hjó ek brynjulauss 


báðum höndum.“ 


Ok er Víkarr konungr sótti hart fram með kappa sína á hendr Frið- 
þjófi konungi, þá helt við los á fylking hans. Þá beiddi hann friðar 
Víkar konung. Svá segir Starkaðr: 


„Réð Friðþjófr 
friðar at biðja, 
því at Víkarr 
vægði ekki 

ok Starkaðr 
Stórvirksson 


almátt fram 

allan lagði.“ 


Þar var inn mesti bardagi ok inn snarpasti, ok fell mikill hluti liðs 
Friðþjófs konungs, en er hann beiddi friðar, stöðvaði Víkarr kon- 
ungr her sinn. Gekk þá Friðþjófr konungr til sætta við Víkar kon- 
ung. Skyldi þá Óláfr konungr semja sáttmál milli þeira, ok var sú 
sætt, at Friðþjófr konungr gaf upp ríki sitt allt á Upplöndum ok 
Þelamörk, en hann fór ór landi. Setti Víkarr konungr yfir þessi ríki 
sonu sína. Gaf hann Haraldi konungsnafn yfir Þelamörk, en Nera 
jarlsnafn ok ríki á Upplöndum. Hann vingaðist við Gautrek kon- 
ung á Gautlandi, ok þat segir í sumum bókum, at Neri heldi nokkut 
ríki af Gautreki konungi, þann hluta Gautlands, er honum var ná- 
lægastr, ok væri hann ok jarl Gautreks konungs ok í ráðum með 
honum, þegar þess þyrfti við. Eftir þetta fór Víkarr konungr heim í 
ríki sitt ok varð frægr mjök af sigri þeim, ok skildu þeir Óláfr kon- 
ungr með vináttu ok heldu þat jafnan síðan. Fór hann heim austr í 


Svíaríki. 


6. Frá Renni bónda ok Ref, 
syni hans 


Rennir hét maðr ok var bóndi einn ríkr. Hann hafði atsetr í ey þeiri, 
er síðan er Rennisey kölluð. Sú ey liggr fyrir Noregi norðr undan 
Jaðri. Hann hafði verit víkingr mikill, áðr hann settist í búnað. Konu 
átti hann sér ok einn son barna. Sá hét Refr. Þá er hann var ungr, 
lagðist hann í eldaskála ok beit hrís ok börk af trjám. Hann var 
furðuliga mikill vexti. Ekki færði hann saur af sér, ok til einskis 
rétti hann sínar hendr, svá at öðrum væri til gagns. Faðir hans var 
fjárorkumaðr mikill, ok líkaði honum illa óþrifnaðr sonar síns. Refr 
varð frægr mjök at engum snotrleik né frama, heldr at því, at hann 
gerði sik athlægi annarra sinna hraustra frænda, ok þótti föður hans 
hann ólíkligr til nokkurs frama, sem öðrum ungum mönnum var þá 
títt. 


Rennir bóndi átti einn þann grip, er hann hafði meiri mætur á en 
öðrum sínum fjárhlutum. Þat var einn uxi. Hann var bæði mikill 


ok skrautligr fyrir horna sakir. Ristin váru horn á honum ok rennt 

gulli í skurðina ok í stiklana ok svá silfri. Af silfri var festr með- 
al horna uxanum ok þar á þrír gullhringar. Þessi uxi bar langt af 
öðrum uxum, þeim sem í landinu váru, sakir vaxtar ok alls kostar 
umbúðar. Var Rennir bóndi svá vandlátr um hann, at hann skyldi 


aldri geymslulauss vera. 


Rennir var jafnan í bardögum með Víkari konungi, ok var þeim 


vingott. 


7. Starkaðr varð at bana Víkari 
konungi 


Víkarr konungr gerðist hermaðr mikill ok hafði marga kappa með 
sér, þá er ágætir váru, en Starkaðr var mest metinn af öllum þeim 
ok kærastr konungi, þar hann var öndvegismaðr hans ok ráðgjafi 
ok landvarnarmaðr. Hann þá margar gjafir af konungi. Víkarr kon- 
ungr gaf honum gullhring þann, er stóð þrjár merkr, en Starkaðr gaf 
honum eyna Þrumu, er Haraldr konungr hafði gefit Stórvirki, föð- 
ur hans. Hann var fimmtán sumur með Víkari konungi, sem hann 
segir: 

„Mér gaf Víkarr 

valamálm, 

hring inn rauða, 

er ek á hendi ber, 


mér þrímerking, 





en ek Þrumu honum, 


fylgda ek fylki 

fimmtán sumur.“ 


Víkarr konungr sigldi af Ögðum norðr á Hörðaland ok hafði lið 
mikit. Hann lá í hólmum nokkurum lengi ok fekk andviðri mikit. 
Þeir felldu spán til byrjar, ok fell svá, at Óðinn vildi þiggja mann at 
hlutfalli at hánga ór hernum. Þá var skipt liðinu til hlutfalla, ok kom 
upp hlutr Víkars konungs. Við þat urðu allir hljóðir, ok var ætlat um 


daginn eftir, at ráðsmenn skyldu eiga stefnu um þetta vandmæli. 


Um nóttina nær miðri nótt vakti Hrosshárs-Grani Starkað, fóstra 
sinn, ok bað hann fara með sér. Þeir taka bát einn lítinn ok reru til 
eyjar einnar inn frá hólminum. Þeir gengu upp til skógar ok fundu 
þar rjóðr eitt í skóginum. Í rjóðrinu var fjölmenni mikit, ok var þar 
þing sett. Þar sátu ellifu menn á stólum, en inn tólfti var auðr. Þeir 
gengu fram á þingit, ok settist Hrosshárs-Grani á stólinn inn tólfta. 
Þar heilsuðu allir Óðni. Hann mælti, at dómendr skyldi þá dæma 
örlög Starkáðs. 


Þá tók Þórr til orða ok mælti: „Áfhildr, móðir föður Starkaðs, kaus 
föður at syni sínum hundvísan jötun heldr en Ásaþór, ok skapa ek 
þat Starkaði, at hann skal hvárki eiga son né dóttur ok enda svá ætt 

sína. 


Óðinn svaraði: „Þat skapa ek honum, at hann skal lifa þrjá manns- 
aldra.“ 


Þórr mælti: „Hann skal vinna níðingsverk á hverjum mannsaldri.“ 

Óðinn svaraði: „Pat skapa ek honum, at hann skal eiga in bestu 


vápn ok váðir.“ 

Þórr mælti: „Þat skapa ek honum, at hann skal hvárki eiga land né 
láð.“ 

Óðinn mælti: „Ek gef honum þat, at hann skal eiga of lausafjár.“ 
Þórr mælti: „Þat legg ek á hann, at hann skal aldri þykkjast nóg 
eiga.“ 

Óðinn svaraði: „Ek gef honum sigr ok snilld at hverju vígi.“ 


Þórr svaraði: „Þat legg ek á hann, at hann fái í hverju vígi meiðsla- 

sár. 
Óðinn mælti: „Ek gef honum skáldskap, svá at hann skal eigi seinna 


yrkja en mæla.“ 


Þórr mælti: „Hann skal ekki muna eftir, þat er hann yrkir.“ 

Oðinn mælti: „Þat skapa ek honum, at hann skal þykkja hæstr inum 


göfgustum mönnum ok inum bestum.“ 
Þórr mælti: „Leiðr skal hann alþýðu allri.“ 


Þá dæmdu dómendr allt þetta á hendr Starkaði, er þeir höfðu um 
mælt, ok sleit svá þinginu. Fóru þeir Hrosshárs-Grani ok Starkaðr 


til báts síns. 


Þá mælti Hrosshárs-Grani til Starkaðs: „Vel muntu nú launa mér, 
fóstri, liðsemd þá, er ek veitta þér.“ 


„Vel,“ sagði Starkaðr. 

Þá mælti Hrosshárs-Grani: „Þá skaltu nú senda mér Víkar konung, 
en ek mun ráðin til leggja.“ 


Starkaðr játar þessu. Þá fekk Hrosshárs-Grani geir í hönd honum 
ok sagði, at þat mundi sýnast reyrsproti. Þá fóru þeir út til liðsins, 
ok var þá komit at degi. 


Um morguninn eftir gengu ráðgjafar konungs á stefnu til umráða. 
Kom þat ásamt með þeim, at þeir skyldu gera nokkura minning 
blótsins, ok sagði Starkaðr upp ráðagerðina. Þar stóð fura ein hjá 
þeim ok stofn einn hár nær furunni. Neðarliga af furunni stóð einn 
kvistr mjór ok tók í limit upp. Þá bjuggu þjónustusveinar mat manna, 
ok var kálfr einn skorinn ok krufðr. Starkaðr lét taka kálfsþarmana. 
Síðan steig Starkðaðr upp á stofninn ok sveigði ofan þann inn mjóva 
kvistinn ok knýtti þar um kálfsþörmunum. 


Þá mælti Starkaðr til konungs: „Nú er hér búinn þér gálgi, konungr, 
ok mun sýnast eigi allmannhættligr. Nú gakktu hingat, ok mun ek 
leggja snöru á háls þér.“ 

Konungr mælti: „Sé þessi umbúð ekki mér hættuligri en mér synist, 


þá vænti ek, at mik skaði þetta ekki, en ef öðruvís er, þá mun auðna 
ráða, hvat at gerist.“ 


Síðan steig hann upp á stofninn, ok lagði Starkaðr virgulinn um háls 


honum ok steig síðan ofan af stofninum. 
Þá stakk Starkaðr sprotanum á konungi ok mælti: „Nú gef ek þik 
Óðni.“ 


Þá lét Starkaðr lausan furukvistinn. Reyrsprotinn varð at geir, ok 

stóð í gegnum konunginn. Stofninn fell undan fótum honum, en 
kálfsþarmarnir urðu at viðju sterkri, en kvistrinn reis upp ok hóf 
upp konunginn við limar, ok dó hann þar. Nú heita þar síðan Vík- 


arshólmar. 


Af þessu verki varð Starkað mjök óþokkaðr af alþýðu, ok af þessu 
verki varð hann fyrst landflótti af Hörðalandi. Eftir þat strauk hann 
brutt ór Noregi ok austr í Svíaveldi ok var þar lengi með Uppsala 
konungum, Eireki ok Alrekl, sonum Agna Skjálfarbónda, ok var í 
herförum með þeim. Ok er Alrekr spurði Starkað, hvat hann kunni 
tíðenda at segja frá frændum sínum eða sjálfum sér, þá orti Starkaðr 
kvæði þat, er heitir Víkarsbálkr. Þar segir svá frá drápi Víkars kon- 


ungs. 


Fylgda ek fylki, 


þeim er framast vissak, 





þá unda ek best 
ævi minnm, 

áðr fórum vér, 
en því flögð ullu, 
hinsta sinni 

til Hörðalands. 
Þess eyrendis, 

at Þórr um skóp 
mér níðings nafn, 
nauð margs konar; 


hlaut ek óhróðigr 

illt at vinna. 
Skylda ek Víkar 
Í viði hávum 
Geirþjófsbana 
goðum of signa; 
lagða ek geiri 
gram til hjarta, 





þat er mér harmast 
handaverka. 
Þaðan vappaða ek 


villtar brautir, 





Hörðum leiðr, 
með huga illan, 
hringa vanr 

ok hróðrkvæða, 


dróttinlauss, 





dapr alls hugar. 
Nú sótta ek 

til Svíþjóðar, 
Ynglinga sjöt, 
til Uppsala; 


hér láta mik, 





sem ek lengi man, 





Þöglan þul 


Þþjóðans synir.“ 

Þat má finna á Starkaði, at honum þykkir þetta eitthvert verk sitt 
verst ok óskapligast orðit hafa, er hann drap Víkar konung, ok ekki 
höfum vér frásagnir heyrðar, at hann hafi ílendr orðit í Noregi síðan. 
En Starkaðr var at Uppsölum, þá váru þar tólf berserk málamenn 
ok váru mjök ágjarnir ok spottsamir við hann, ok váru óðastir at 
því bræðr tveir, Úlfr ok Ótryggr. Starkaðr var þögull, en berserkir 


kölluðu hann endrborinn jötun ok níðing, svá sem hér segir: 


„Hér settu mik 
sveina milli, 
heldr hæðinn 
ok hvítbráan, 
skelkja skatnar 
ok skop draga 


ofs óframir 





at jöfurs greppi. 
Sjá þykkjast þeir 
á sjálfum mér 


jötunkuml, 





átta handa, 

er Hlórriði 

fyr hamar norðan 
Hergrímsbana 
höndum rænti. 


Hlæja rekkar, 

er mik séa, 


ljótan skolt, 





langa trjónu, 





hár úlfgrátt, 


hangar tjálgur, 





hrjúfan háls, 


húð jótraða.“ 


En er Eirekr konungr ok Alrekr settust heima, þá fór Starkaðr í hern- 
að með skip þat, er Eirekr konungr hafði gefit honum ok hafði skipat 
með Norðmönnum ok Dönum. Fór hann víða um lönd ok framdi 
orrostur ok einvígi ok hafði jafnan sigr, ok er hann ekki lengr við 


þessa sögu. 


Alrekr konungr varð skammlífr, en þat varð með þeim atburði, at 
Eirekr konungr, bróðir hans, sló hann í hel með beisli, er þeir höfðu 
riðit at temja hesta sína. Eftir þat réð Eirekr konungr einn Svíþjóðu 
lengi síðan, sem enn mun síðar sagt í þessi sögu af samskiptum 


þeira Hrólfs Gautrekssonar. 


8. Kvánfang Gautreks konungs 


Nú ferr tveim fram sögunum. Skal nú segja fyrst frá því, er áðr var 
frá horfit, at Gautrekr konungr stýrir Gautlandi ok gerðist mikill 
höfðingi ok inn mesti bardagamaðr. Þat þótti konunginum vanta 
mjök á sína ríkisstjórn, at hann var maðr ókvæntr, ok vildi hann 


leita sér ráðs. 


Haraldr er konungr nefndr. Hann réð fyrir Vindlandi. Hann var 
vitr maðr ok ekki mikill bardagamaðr. Hann átti sér drottnin ok 
eina dóttur væna ok vel siðuga, er Álfhildr hét. Gautrekr konungr 
býr ferð sína til Vindlands ok biðr dóttur Haralds konungs. Því 
máli var vel svarat, ok svá margt sem þeir töluðu hér um, varð sá 
endir á, at Gautrekr konungr skal fá meyna. Flytr hann hana heim í 
Gautland ok drekkr til hennar brullaup. Ok er þau höfððu eigi lengi 
ásamt verit, fæðir Álfhildr dóttur eina fríða. Þeiri var nafn gefit, ok 
heitir hún Helga. Hún var snemma bráðger. Hún óx upp með föður 
sínum, ok þótti hún inn besti kostr þar í Gautlandi. 


Gautrekr konungr hafði margt manna með sér, þeira er mikilhæf- 


ir váru. Hrosskell hét maðr. Hann var vinr Gautreks. Hann var 

mikill víkingr. Hann þá einn tíma heimboð með Gautreki konungi, 
ok at skilnaði gaf Gautrekr konungr honum sæmiligar gjafir. Hann 
gaf Hrosskeli stóðhross góð, hest grán ok með fjögur merhross. Þau 
váru öll silkibleik ok in vænustu. Hrosskell þakkaði konungi gjaf- 


irnar, ok skildu þeir með mikilli vináttu. 


Gautrekr konungr stýrir nú ríki sínu um mörg ár ok sitr nú um 
kyrrt, þar til at drottning kennir sóttar, ok eigi lyktar fyrr hennar 
sótt en drottning er dauð út borin. Gautreki konungi þótti þetta 
inn mesti harmr. Konungr lætr verpa haug eftir drottningu. Hon- 
um fekk þetta svá mikils, at hann gáði eigi ríkisstjórnar. Hann sat 
á haugi hvern dag ok beitti þaðan hauki sínum ok gerði sér þar af 
skemmtan ok dægrastytting. 


9. Frá Nera jarli ok Gjafa-Ref 


Nú er frá því at segja, at Neri jarl hafði ríkisstjórn á Upplöndum, 
sem fyrr er sagt, ok er hann fréttir dráp Víkars konungs, föður síns, 
hefir hann stefnu við Harald konung, bróður sinn, ok er þeir finnast, 
tala þeir um arfskipti sín í milli. Kemr þat ásamt með þeim, með því 
at Haraldr var ellri þeira bræðra, at hann skal taka ríki þau öll undir 
sik, er Víkarr konungr hafði fyrir ráðit, ok vera þar konungr yfir, 
en Neri jarl skal hafa Upplönd sem áðr ok Þelamörk, þat ríki, sem 
áðr hafði stýrt Haraldr konungr, bróðir hans, ok skildust þeir bræðr 
með góðu samþykki. Neri jarl var svá vitr, at eigi fekkst hans maki. 
Varð þat allt at ráði, er hann lagði til, um hvat sem þeir áttu at vera. 
Aldri vildi hann gjafir þiggja, því at hann var svá sínkr, a hann tímdi 


engu at launa. 


Þess er getit við, er áðr var frá sagt, at Rennir bóndi gekk einn dag 
um eldaskála. Hann rasaði um leggi Refs, sonar síns, ok mælti til 
hans: „Mikil skömm er at slíkum syni, er þú vill þik til ills eins hafa. 
Nú skaltu verða á bruttu ok koma eigi oftar fyrir augu mér eða í 
augsýn, meðan þú ferr þessi fólsku fram.“ 

Refr svarar: „Með því attu rekr mik frá þér, þá mun þat makligra, at 
fari sá gripr með mér, er þú átt bestan ok þér þykkir mest at láta.“ 


Rennir mælti: „Engi gripr er sá í minni eign, at ek vilda eigi til þess 


gefa, át ek sæja þik aldri, því at þú ert athlægi ættar þinnar.“ 


Eftir þat skildu þeir tal sitt. Ok eigi miklu síðar einn veðrdag góðan 
stendr Refr upp ok býst í brutt. Hann tekr ok uxann góða ok leiðir 
til strandar. Hann hrindr fram einu skipi ok ætlar á land. Ekki hirðir 
hann, þótt uxinn vökni nokkut. Síðan sest hann við árar, en bindr 
uxann við skipit ok rær svá til lands. Hann var í stuttum feldi ok 
í ökulbrókum, ok er hann kemr á land, leiðir hann uxann eftir sér, 


ferr fyrst austr eftir Jaðri ok svá sem leið liggr til Upplanda. 


Eigi léttir hann fyrr sinni ferð en hann kemr til bæjar þess, er Neri 
jarl átti fyrir at ráða. Hirðmenn jarls sögðu honum, at þar var kom- 
inn Refr Rennistfífl ok leiðir eftir sér uxann góða. Jarl bað þá ekki 
gabba hann. Ok er Refr kom at hallardyrum þeim, sem jarl var vanr 


at sitja í, bað hann dyravörðu kalla á jarl til tals við sik. 


Þeir svöruðu: „Eigi lætr þú dvöl á fólskunni, ok er jarl eigi því vanr 
at hlaupa til tals við þorpara.“ 


Refr mælti: „Komi þér orðum mínum, en hann ráði svörum.“ 


Síðan gengu þeir til móts við jarl ok sögðu, at Refr inn heimski 


beiddi hann út koma. 


Jarl mælti: „Segi þér, at ek mun hitta Ref; eigi veit, hverju heilli 


hverrgi kemr.“ 

Gekk jarl út, ok kvaddi Refr hann vel. Jarl mæltu: „Hví ertu hér 


kominn?“ 


Refr svaraði: „Faðir minn hefir mik brutt rekit, en hér er einn ux, er 


ek á, ok hann vil ek þér gefa.“ 


Jarl svaraði: „Hefir þú eigi spurt, at ek þigg engar gjafir, því at ek 


vil engum manni launa?“ 


Refr svaraði: „Spurt hefi ek sínku þína, at engi þarf til fjár móti at 
ætla, þótt þér sé gefit, en þó vil ek, at þú þiggir þenna grip, ok má 
vera, at þú gerir mér gagn í orðum þínum, hverr sem peninga laun 


verða.“ 


Jarl mælti: „Þiggja mun ek uxann við þessi þín ummæli, ok gakk þú 


inn ok ver hér fyrst í nótt.“ 


Refr lét lausan uxann ok gekk inn. Jarl bað fá honum klæði, svá at 
skammlaust væri. Síðan þó Refr sér, ok var hann inn drengiligasti 
maðr. Hann sat þar um hríð. Öll höll jarls var búin með skjöldum, 
svá at hverr tók annan, þar sem þeir váru upp festir. Jarl tók einn 
skjöld, sá var allr lagðr með gull, þann gaf hann Refi. Ok er jarl gekk 
til dagdrykkju, horfði hann í hliðit, þar sem skjöldrinn hafði hangit. 
Hann kvað þá vísu: 


„Skein inn skrautligi raunar, 
skjöldr hekk áðr á tjöldum, 


oss verðr oft af þessu 





angr mest, er ek lít þangat; 





skarð er-at skapligt orðit; 

skjótt mun ek snauðr af auði, 
er braut með gjöf gautar 


grandlaust bera randir.“ 


Jarl lét snúa hásæti sínu, svá fekk honum mikils, at skjöldrinn var í 
bruttu. 


Ok er Refr fann þetta, gekk hann fyrir jarl ok hafði skjöldinn í hendi 
sér ok mælti: „Herra,“ segir hann, „ver kátr, því at hér er skjöldr sá, 
er þér gáfuð mér. Hann vil ek nú yðr gefa, því at mér kemr hann at 


engu haldi, þar sem ek hefi ekki fleira vápna.“ 


Jarl mælti: „Gefðu allra drengja heilastr, því at þat er mikil prýði 
höll minni at hafa hann aftr í þann stað, sem hann hekk áðr, en hér 
er einn gripr, er ek vil gefa þér, ok má vera, at þér verði at gagni, ef 
þú ferr mínum ráðum fram.“ 

Jarl fekk honum í hendr eitt heinbrýni, - „ok mun þér þykkja þessi 
gjöf ekki fémikil.“ 

Refr mælti: „Eigi veit ek, at hverju haldi mér kemr þetta.“ 


Jarl mælti: „Svá er þó mál með vexti, at ek vil engan mann sitjandi 
fæða, svá at eigi starfi nokkut. Nú vil ek senda þik til Gautreks 


konungs, ok sel þú honum í hendi heinarbrýni þetta.“ 


Refr mælti: „Ekki em ek vanr at fara á milli tíginna manna, ok eigi 


veit ek, hvat konungi skal þetta brýni.“ 


Jarl mælti: „Ekki þyrfti at geta vitsmuna minna, ef ek sæja eigi 


lengra fram en þú, en engi frama raun mun þér í þessu vera, at 

hitta konunginn, því at þú skalt ekki við hann mæla. Mér er sagt, at 
konungr sé oft á haugi drottningar ok beitir þaðan hauki sínum, ok 
oftliga, er á líðr daginn, þá lest haukrinn. Þá lætr konungr sveipa 
höndina hjá stólnum, ef hann finnr nokkut at kasta til hans. Nú ef 
svá ferr, ef konungr fær ekki at kasta til hauksins, þá stikk þú brýn- 
inu í hönd honum, en tak við, ef hann réttir nokkut þér í hönd ok 


far þá aftr til mín.“ 


Síðan for Refr at tilvísun jarls ok kom þar, sem konungr sat á haug- 
inum, ok fór þat svá sem Neri gat til, at konungr fleygði öllu til 
hauksins, því er hann fekk til. Refr settist hjá stólinum at baki kon- 
ungi. Síðan sér hann, hvar komit var. Konungr réttir höndina á bak 
sér aftr. Refr stingr brýninu í hönd honum, en konungr kastar þegar 
á bak haukinum, ok flýgr hann upp snart, er heinin kom við hann. 
Konungi þótti vel sigrast hafa ok vildi eigi, at sá missti síns, er hon- 
um hafði gert greiða, ok rétti á bak sér gullbaug ok sá eigi til hans 
meðan. Refr tók við ok fór til fundar við jarl. Hann spurði, hversu 


farist hefði. Refr sagði ok sýndi honum bauginn. 
Jarl mælti: „Þetta er góðr gripr, ok er eigi seta nýtri en afla slíks.“ 


Þar var Refr um vetrinn, en er váraði, þá mælti jarl: „Hvat skaltu nú 
at hafast?“ 


Refr mælti: „Mun nú eigi hægt um, ek má nú selja bauginn til lausa- 
fjár.“ 

Jarl mælti: „Til mun ek enn hlutast með þér. Konungr heitir Ella. 
Hann ræðr fyrir Englandi. Honum skaltu gefa bauginn. Mun þér 

þat eigi frá fé verða, en kom til mín at hausti. Mat ok ráð mun ek 
eigi við þik spara, þótt engi verði önnur uxalaunin.“ 


Refr mælti: „Eigi vilda ek, at þú gætir bess.“ 


Síðan fór hann til Englands ok gekk fyrir Ellu konung ok kvaddi 
hann sæmiliga. Var Refr þá vel búinn bæði at vápnum ok klæðum. 


Konungr spurði, hverr þessi maðr var. 


Hann svaraði: „Ek heiti Refr, ok vilda ek, at þér þægið af mér gull- 
baug þenna,“ ok lagði á borðit fyrir konunginn. 


Konungr leit á ok mælti: „Þetta er mikil gersemi, eða hverr gaf þér?“ 
Refr svaraði: „Gautrekr konungr gaf mér bauginn.“ 

Konungr mælti: „Hvat gaftu honum?“ 

Refr svaraði: „Eitt lítit heinarbrýni.“ 


Konungr mælti: „Mikit er um örleik Gautreks konungs, er hann gefr 
gull við grjóti. Þiggja vil ek hringinn,“ sagði konungr, „ok býð ek 


þér hér at vera.“ 


Refr mælti: „Hafið þökk, herra, fyrir boð yðvart, en aftr ætla ek mér 


til Nera jarls, fóstra míns.“ 
Konungr mælti: „Dveljast verðr þú hér um stund.“ 


Konungr lét búa eitt skip, ok einn dag bað hann Ref ganga með sér. 
Konungr mælti: „Hér er eitt skip, er ek vil gefa þér með öll um 
þeim farmi, er þér má best henta, ok mönnum svá mörgum sem þú 


þarft. Vil ek eigi, at þu sért lengr annarra farþegi at fara hvert er þér 

líkar, ok er þetta þó lítit hjá því, sem Gautrekr konungr launaði þer 
heimarbrýnit.“ 


Refr mælti: „Þetta er allstórmannliga launat.“ 


Siðan bjó Refr sik til skips með nógum efnum ok þakkaði konungi 


með mörgum fögrum orðum. 
Konungr mælti: „Hér eru rakkar tveir, er ek vil gefa þér.“ 


Þeir váru harðla litlir ok fagrir, ok enga hafði Refr slíka sét. Viðjar 
váru á þeim af gulli, ok spennt gullhring um háls hvárum þeira ok 
sjau smáhringar á festinni milli þeira. Eigi þóttust menn sét hafa 


slíkar gersimar í þeiri tegund. 


Síðan fór Refr á brutt ok kom í ríki Nera jarls. Hann gekk í móti 
honum ok bað hann vel kominn, - „ok far til mín með alla menn 


þína.“ 
Refr mælti: „Ek hefi nú mógan kaupeyri fyrir oss at leggja.“ 


Jarl mælti: „Þat er vel, en ekki skal þat kaupeyri þinn skerða, en af 


váru borði skaltu mat eta, þó eru eigi mikil uxalaunin.“ 
Refr mælti: „Þat eina þykki mér at, er þú getr þess.“ 


Nú er Refr með jarli um vetrinn ok verðr allvinsæll, ok váru með 


honum margir sporgöngumenn. 
Ok er váraði, mælti jarl við Ref: „Hvat skal nú at hafast?“ 


Refr mælti: „Mun nú eigi hægt, þvi at fé skortir nú eigi, at ráðast í 
víking eða kaupferðir?“ 

Jarl mælti: „Svá er þat, en til mun ek hlutast enn með þer. Nú skaltu 
fara suðr til Danmerkr á fund Hrólfs konungs kraka ok færa honum 
rakkana, því at þeir eru ekki ótíginna manna eign, ok mun enn eigi 


frá fé verða, ef hann vill þiggja.“ 


Refr mælti: „Þú skalt ráða, en eigi er mér nú féfátt.“ 


10. Refr kom til Hrólfs kraka 


Nú býst Refr ok siglir til Danmerkr. Hann finnr Hrólf konung ok 
gengr fyrir hann ok fagnar honum. Konungr spyrr hann, hverr 


hann væri. Hann kveðst Refr heita. 
Konungr svaraði: „Ertu kallaðr Gjafa-Refr?“ 


Hann svaraði: „Þegit hefi ek gjafir af mönnum ok þó enn gefit stund- 

um. 


Refr mælti. Rakka þessa ina litlu vil ek, herra, gefa yðr með búnaði 


sínum.“ 


Konungr mælti ok leit til: „Slíkt eru stórar gersimar, eða hverr gaf 
þér?“ 


Refr svaraði: „Ella konungr.“ 
Hrólfr konungr mælti: „Hvat gaftu honum?“ 
Refr svaraði: „Gullbaug.“ 


„Eða hverr gaf þér hann?“ 

Refr svaraði: „Gautrekr konungr.“ 
„Eða hvat gaftu honum?“ 
Refr svaraði: „Heinarbrýni.“ 


Hrólfr konungr mælti: „Mikit er um örleik Gautreks konungs, er 
hann gefr gull við grjóti, en þiggja mun ek rakkana, ok ver með 

oss. 
Refr svaraði: „Aftr skal ek at hausti til Nera jarls, fóstra míns.“ 
Hrólfr konungr svaraði: „Svá má vel vera.” 


Var hann nú með konungi um hríð. Nú býr Refr skip sitt at hausti. 
Þá mælti konungr: „Laun hefi ek hugat þér. Skip skaltu af mér 
þiggja svá sem af Englakonungi, skal þat vera með inum besta farmi 


ok mönnnum.“ 

Refr mælti: „Hafið mikla þökk fyrir stórmannliga gjöf,” ok bjóst 
síðan. 

Hrólfr konungr mælti: „Hér eru gripir tveir, Refr, er þú skalt af mér 
þiggja, þat er hjálmr ok brynja.“ 

Refr tekr við gripunum. Þeir váru báðir af rauðu gulli gervir, ok 


skiljast þeir Hrólfr konungr með mikilli blíðu, ok ferr Refr nú til 
móts við Nera jarl, ok stýrði hann þá tveimr skipum. 


Jarl tók vel við honum ok sagði, at enn hafði heldr vaxit féit, - „ok 
skulu þér allir til mín í vetr, ok eru þó lítil laun fyrir uxann, en eigi 


hæfir mér at spara orð mín til gagns þér.“ 


Refr svaraði: „Þíns tilstillis nýt ek at öllu þessu.“ 

Ok var Refr þar um vetrinn í góðu yfirlæti ok gerðist frægr maðr. 


11. Refr fékk dóttur Gautreks 
konungs 


En um várit spurði jarl Ref: „Hvat skal nú í sumar at hafast?“ 
Refr svaraði: „Herra, þér skuluð fyrir sjá, en eigi er mér nu fefátt.“ 


Jarl mælti: „Ek ætla þat satt; nú er ein ferðin sú, er ek vil fyrir þik 
leggja. Konungr heitir Óláfr ok liggr í hernaði. Hann hefir átta tigu 
skipa. Hann liggr úti vetr ok varmt sumar á sjó. Hann er inn fræg- 
asti herkonungr. Honum skaltu færa hjálm ok brynju, ok ef hann 
þiggr, þá væntir mik, at hann biði þik kjósa laun fyrir, en þú skalt 
kjósa at ráða fyrir liði hans hálfan mánuð ok halda þangat, sem þer 
líkar. En maðr er sá með konungi, er Refnefr heitir. Hann er it mesta 
illinenni. Hann er ráðgjafi konungs. En þat sé ek trautt, hvárt þar 
má meira gæfa þín eða tröllskapr hans, en þar mun þó verða til at 
hætta, hvern veg verðr. Síðan skaltu halda hingat öllu liðinu, ok má 


þá verða, at ek fá launat þér uxann góða.“ 


Refr mælti: „Til oft þykkir mér þú hans geta.“ Síðan skildu þeir. 

Fór Refr nú at leita Óláfs konungs ok fann hann þar, sem hann lá 
með skipaflota sínum, ok leggr þegar at konungs skipinu, gengr 
upp á skipit ok kvaddi konunginn. Óláfr konungr spurði, hverr 


hann væri. Refr sagði til sín. 
Konungr mælti: „Ertu kallaðr Gjafa-Refr?“ 


Hann svaraði: „Gefit hafa mér stundum göfgir menn, ok ek hefi 
jafnan gefit nokkut í mót. En hér eru tveir gripir, er ek vil þér gefa; 
þat er hjálmr ok brynja, því at yðr munu þessir gripir fullvel hæfa.“ 
Konungr mælti: „Hverr gaf þér gersimar þessar, er ek hefi eigi sét 
slíkar ok at síðr sét, at ek hefi enga spurn af haft, ok hefi ek þó farit 


víða um lönd?“ 
Refr svaraði: „Hrólfr konungr kraki gaf mér þessa gripi.“ 
Konungr mælti: „En hvat gaftu honum?“ 


Refr mælti: „Rakka tvá með gullviðjum, er Ella Englakonungr gaf 
mér.“ 

„En hvat gaftu Ellu konungi?“ sagði Óláfr konungr. 

„Gullbaug einn, er Gautrekr konungr gaf mér ok launaði mér fyrir 
eitt heinarbrýni.“ 


Óláfr konungr mælti: „Mikit er um örleik slíkra konunga, ok berr 
Gautrekr konungr þó yfir þeira örleik allra, eða hvárt skal ek þiggja 
þessa gripi, Refnefr, eða eigi?“ 


Hann svaraði: „Eigi þykki mér ráð, at þú þiggir, ef þú hefir eigi vit 
til at launa,“ ok í því þrífr hann gripina ok steypist fyrir borð með. 

Refr sér, at skjótt mun hann illa leikinn, ef hann missir gripanna, ok 
ferr eftir honum, ok er harðr þeira atgangr, ok lýkr svá, at Refr náir 
brynjunni, en Refnefr hefir hjálminn ok leggst til botns ok tryllist á 
honum á grunnum niðri, en Refr kemr upp mjök máttfarinn. Þá var 
þetta kveðit: 


„Ráð þykkir mér 
Refnefs vera 
nokkuru verri 

en Neri kenndi, 
varp-at sínu 

á sæ féi 
Gautrekr, er gaf 


gullhring Refi.“ 


Óláfr konungr mælti: „Þú ert inn ágætasti maðr.“ 


Refr mælti þá: „Nú vilda ek, at þú þægir þenna grip, sem nú er 
eftir.“ 

Óláfr konungr mælti: „Ek vil víst þiggja ok kunna nú eigi minni 
þökk annars en áðr beggja, ok var þat missýni, er ek þá eigi báða í 
fyrstu. Er þat nú eigi at undrast, þar sem ek hlýdda ills manns ráði, 
ok kjós þér laun fyrir.“ 

Refr svaraði: „Ek vil ráða fyrir skipum þínum ok liði í einn hálfan 


mánuð ok halda þangat, sem ek vil.“ 


Konungr mælti: „Kynligt kjör er þetta, en þó skulu skip til reiðu.“ 

Síðan heldu þeir til Gautlands til móts við Nera jarl. Peir kómu þar 
síð dags. Refr gerir Nera jarli menn á laun, at hann vill hitta hann. 


Jarl ferr til fundar við Ref, ok segir hann honum allt um sínar ferðir. 


„Nú er þar komit, fóstri,” sagði jarl, „at nú er í ráði, hverr giftumaðr 
þú verðr, því at nú vilda ek koma þér í mægðir við Gautrek konung, 


at þú fengir dóttur hans.“ 


Refr bað hann einn forsjá at hafa. Jarl mælti: „Nú skaltu, næst er 
vit finnumst, bregðast eigi ókunnigr við, hvat sem ek mæli, ok and- 
stefna eftir því, sem ég bý í hendr þér.“ 

Síðan reið jarl í burt ok létti eigi sinni ferð, fyrr en hann kom á fund 
Gautreks konungs. Jarl kom þar um miðnætti ok segir honum, at 
herr óvígr er kominn í ríki hans, - „ætla þessir menn at taka þik af 
lífi ok taka undir sik ríkit.“ 


Konungr spyrr: „Hverr er höfðingi fyrir herinum?” 


Jarl svaraði: „Sá, er oss mundi eigi þykkja líkligr til, at at engu 


mundi vilja hafa mín ráð, þat er Refr, fóstri minn.“ 


Konungr mælti: „Þú munt enn miklu við hann ráða, eða mun eigi 


ráðligra at safna her í móti?“ 


Jarl mælti: „Ef þér komið engum sættum á við þá, þá þykki mér 
mikil ván, at þeir geri hér mikit hervirki, áðr þú kemr liði at þér, ok 
vil ek heldr fara með boðum sæmiligum ok vita, ef sætt tækist með 
yðr, því at mér þykkir mitt ríki fyrst a forgörðum, er þeir eru þar 


nær komnir.“ 


Konungr svaraði: „Lengi höfum vér þínum ráðum hlýtt.“ 

„En þat vil ek,“ sagði jarl, „at þú, konungr, heyrir upp á viðtal várt.” 


Konungr bað hann því ráða. Síðan fóru þeir við nokkura menn, 
þar til er þeir nálguðust skipin. Sá konungr, at þeir höfðu fjölda 


hermanna, ok þótti torvelt í móti at standa. 


Jarl mælti ok kallaði af landi á skipamenn: „Hvárt er fóstri minn 


formaðr hers þessa?“ 
„Svá er víst,“ sagði hann. 


„Eigi ætlaða ek þat, fóstri, at þú mundir herja á ríki mitt eða svá it 
sama á ríki Gautreks konungs. Skal nokkut til undanlausnar, at friðr 
mætti verða? Vil ek þat allt til vinna, at þín sæmd væri þá meiri en 
áðr, ok þykkist ek vita, at konungr mun svá vilja fyrir sitt efni. Vilda 
ek, at þú þægir af konungi sæmdir ok létir þá í náðum hans ríki; en 
ek veit, at mikilþægr muntu at vera, ok er þat eigi undarligt, því at 
ríkr jarl var móðurfaðir þinn, en faðir þinn öruggr kappi.“ 


Refr svaraði: „Þiggja skal ek góð boð, ef mér eru boðin.“ 


„Veit ek,“ segir jarl, „at eigi mun þik með litlu mega tryggja. Sé 
ek, hvar hugr þinn mun á horfa um þetta mál. Þú munt vilja hafa 
jarlsríki þat, er ek hefi haldit af Gautreki konungi; þar með muntu 


vilja, at konungr gefi þér dóttur sína.“ 


Refr svaraði: „Sjándi ferr þú, jarl, eftir um þetta, ok þessu mun ek 
játa, ef konungr vill þetta samþykkja“ Jarl mælti til konungs: „Svá 
sýnist mér sem þat sé ráðligra at taka þessa sætt en vér hættim út lífi 
váru undir þessa heljarmenn, ok sé eigi ólíkligt, at þeir vinni fyrst 


ríki þetta, en taki þá dóttur þina at herfangi. Er þat ok it sæmiligasta 

at gifta dóttur þina jarlbornum manni, en ek mun leggja til með Ref 
ráð mín, ok sé hann forstjóri fyrir ríki þínu, ok fari fram vili yðvarr 


um þetta mál.“ 


Gautrekr konungr svaraði: „Jafnan hefir oss, jarl, vel dugat þín ráð, 
ok vil ek þína forsjá á hafa. Líst mér ok ofrefli mikit at eiga við her 


þenna.“ 


Jarl mælti: „Þann veg mun ek nú helst setja ráðit at láta Ref styrkja 
ríki þitt ok hefja hann til ráðs.“ 


Síðan fór þetta fram með eiðum, ok skildi jarl fyrir allri sætt þeira, 


ok fór Gautrekr konungr heim. 


Refr mælti þá: „Nú hefir þú, Óláfr konungr, veitt mér mikit lið, 


skaltu nú fara leiðar þinnar, hvert er þér líkar.“ 


Óláfr konungr svaraði: „Vitrir menn hafa hér hlut at átt, sem þér 
eruð. Siðan sigldi Óláfr konungr á braut. 


Ok er flotinn var á bruttu, þá mælti Gautrekr konungr: „Hér hefi ek 


átt við slæga menn um, en ekki mum ek nú rjúfa eiða mína.“ 


Þá mælti jarl til Refs: „Nú eru þínir menn einir eftir, ok máttu nú 
sjá, at hverju liði ek hefi þér komit, ok er ráð þetta þér hentiligt. Má 
vera, at þér sé láunaðr uxinn, ok hefi ek óframar launat þér, því at 


þú gaft mér alla eigu þína, en ek á stóreignir eftir.“ 


Nú lét Gautrekr konungr búa til veislu, ok gekk nú Refr at eiga 
Helgu, dóttur Gautreks konungs. Þar með gaf Gautrekr konungr 
honum jarls nafn, ok þótti inn frægasti at öllum vaskleik, var ok ætt 

hans af tígnum mönnum, en faðir hans inn mesti víkingr ok kappi. 
Refr stýrði þessu jarls ríki ok varð ekki gamall. Neri jarl varð bráð- 
dauðr, ok segir ekki í þessi sögu frá honum lengra. Lét Gautrekr 
konungr drekka erfi eftir hann. Tók konungr þá heldr at þyngjast 
fyrir aldrs sakir. Var hann meir ágætr at örleik sínum ok framgöngu, 
en eigi er þat sagt, at hann væri djúpvitr, en þó var hann vinsæll ok 
stórgjöfull ok inn hæverskligasti at sjá. 


Ok lýkr hér Gjafa-Refs sögu. 


